คลังเล็งปรับตัวเลขเศรษฐกิจ
คลังเตรียมทบทวนประมาณการตัวเลขเศรษฐกิจใหม่ ยังไม่แน่ใจจะปรับขึ้นหรือลง
20 ส.ค. 2554

คลังเตรียมทบทวนประมาณการตัวเลขเศรษฐกิจใหม่ ยังไม่แน่ใจจะปรับขึ้นหรือลง
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยว่า ในเดือน มิ.ย.นี้ ทาง สศค.จะทบทวนประมาณการตัวเลขการขยายตัวของเศรษฐกิจใหม่ จากเดิมที่ประมาณการไว้ 45% ขณะนี้ยังไม่สามารถตอบได้ว่าจะปรับตัวเลขเศรษฐกิจขึ้นหรือลง




นายนริศ กล่าวว่า ขณะนี้มีทั้งปัจจัยบวกและลบที่มีผลต่อเศรษฐกิจ ทั้งจากปัจจัยภายในประเทศ และปัจจัยต่างประเทศ ซึ่งต้องประเมินว่าจะกระทบต่อเศรษฐกิจอย่างไร 
สำหรับวิกฤตหนี้ในประเทศยุโรปกลุ่ม PIGS ได้แก่ โปรตุเกส ไอร์แลนด์ อิตาลี กรีซ และสเปน ยังไม่มีผลกระทบกับการขยายตัวของเศรษฐกิจไทยมากนัก เนื่องจากประเทศไทยมีสัดส่วนการค้ากับกลุ่มประเทศ PIGS ในจำนวนที่น้อยมาก 
อย่างไรก็ตาม หากผลกระทบของวิกฤตหนี้ของกลุ่ม PIGS ขยายตัวกว้างในกลุ่มประเทศยุโรปก็จะทำให้ผลกระทบกับเศรษฐกิจไทยน่าเป็นห่วงมากขึ้น เนื่องจากสัดส่วนการค้าของยุโรปทั้งหมดคิดเป็น 10% ของมูลค่าการส่งออกทั้งหมด 
ทั้งนี้ ในสัปดาห์ที่ผ่านมา การซื้อขายตลาดหุ้นของไทยมีการปรับตัวลดลงบ้างโดยปัจจัยหนึ่งมาจากความกังวลปัญหาหนี้ของกลุ่มประเทศ PIGS ที่จะขยายตัวกว้างจนทำให้บางประเทศถูกลดเครดิตประเทศจากสถาบันจัดอันดับชั้นนำของโลก 
นายนริศ กล่าวว่า สถานการณ์หนี้สาธารณะในยุโรปที่อยู่ในระดับสูงน่าเป็นห่วงและยังไม่มีความชัดเจนของกลุ่มประเทศ PIGS จะสามารถลดการขาดดุลได้หรือไม่ รวมถึงความกังวลว่าประเทศสเปนและกรีซจะถูกลดอันดับความน่าเชื่อถือต่อจากประเทศอิตาลีที่ถูกลดอันดับความน่าเชื่อถือไปก่อนหน้านี้จะส่งผลให้ต้นทุนการกู้ยืมเงินเพื่อรีไฟแนนซ์หนี้ของประเทศเหล่านี้สูงขึ้นมาก 
นอกจากนี้ กลุ่มประเทศ PIGS ยังมีข้อจำกัดไม่สามารถใช้นโยบายการคลังแบบขาดดุลเพื่อกระตุ้นให้เศรษฐกิจฟื้นตัวได้อีกทั้งการที่กลุ่ม PIGS ใช้เงินสกุลยูโรทำให้ไม่สามารถใช้นโยบายการเงินและนโยบายอัตราแลกเปลี่ยนกระตุ้นเศรษฐกิจได้เช่นกัน